ORDE do 21 de maio de 2008 pola que se establecen as bases reguladoras do Programa Manuel Colmeiro de axudas á incentivación da consolidación de investigadores cunha traxectoria destacada e alto potencial investigador nos centros do Sistema Galego de Ciencia e Tecnoloxía, dentro do Programa de recursos humanos do Plan Galego de Investigación, Desenvolvemento e Innovación Tecnolóxica-Incite (2006-2010).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 02/06/2008

A Constitución española, no seu artigo 44.2º, obriga os poderes públicos a promover a ciencia e a investigación científica e técnica en beneficio do interese xeral. Ademais establece no artigo 149.1º.15 que o fomento e a coordinación da investigación científica e técnica son competencia exclusiva do Estado.
O Estatuto de Galicia recolle no seu artigo 27.19º que lle corresponde á Comunidade Autónoma galega a competencia do fomento da cultura e da investigación en Galicia, sen prexuízo do establecido no artigo 149.2º da Constitución.
A Lei 12/1993, do 6 de agosto, de fomento da investigación e desenvolvemento tecnolóxico de Galicia, no seu artigo 1, establece como obxectivo xeral o fomento da investigación científica e a innovación tecnolóxica para promover o desenvolvemento económico, social e produtivo de Galicia. Como unha ferramenta encamiñada ao logro deste obxectivo, a citada lei, no seu capítulo II, crea o Plan Galego de Investigación e Desenvolvemento Tecnolóxico. O Consello da Xunta de Galicia, na súa reunión do 21 de setembro de 2006, aprobou o Plan Galego de Investigación, Desenvolvemento e Innovación Tecnolóxica de Galicia-Incite (2006-2010).
A necesidade de afrontar os novos retos que se presentan coa implementación dos espazos europeos de educación superior (EEES) e de investigación (EEI) e o avance dunha sociedade baseada no coñecemento, requiren un importante esforzo no incremento da masa crítica de profesores-investigadores e do seu potencial no sistema de I+D. Neste senso e de acordo coa Lei 12/1993, do 6 de agosto, de fomento da investigación e desenvolvemento tecnolóxico de Galicia, o Incite está integrado por tres tipos de programas: os programas horizontais, os programas xerais e os programas sectoriais. Dentro dos programas horizontais, o Plan Galego de Investigación, Desenvolvemento e Innovación Tecnolóxica-Incite (2006-2010) conta con tres programas: o de Recursos Humanos (RHS), o de Articulación do Sistema Galego de Innovación (ART) e o de Comunicación e Sensibilización Social (CSS). Estes programas tratan de contribuír á mellora do sistema galego de innovación incidindo na cooperación entre todos os
axentes. Constitúen o corazón do Incite e, por tanto, os alicerces en que deben pivotar todas as actuacións que selectivamente deben incidir no desenvolvemento dos sectores económicos en que se deben focalizar as prioridades.
Pola súa banda, o programa de Recursos Humanos (RHS), que ten dentro dos seus obxectivos o incremento dos recursos humanos cualificados no sistema galego de I+D+i, basea as súas actuacións e instrumentos, entre outros:
-No desenvolvemento da carreira investigadora en todas as etapas, definindo un itinerario lineal desde a formación dos investigadores e investigadoras ata a súa consolidación no sistema, e dotando de instrumentos de axuda cada unha das etapas (predoutoral, posdoutoramento, incorporación e consolidación).
-No desenvolvemento dunha liña de apoio á investigación mediante a formación e incorporación de tecnólogos e axentes de innovación, definindo un itinerario lineal desde a súa etapa de formación ata a súa consolidación no sistema e dotando de instrumentos de axuda cada unha das etapas (formación, incorporación e consolidación).
Dentro do Programa de recursos humanos establécense distintos programas de axudas en correlación coas diferentes etapas da carreira investigadora, entre os que figura o Programa Manuel Colmeiro, que ten os seguintes obxectivos:
-Fomentar a consolidación do persoal docente-investigador cunha traxectoria investigadora destacada e alto potencial investigador nos centros do Sistema Galego de Ciencia e Tecnoloxía.
-Favorecer a captación ou recuperación de investigadores galegos ou estranxeiros de recoñecida experiencia, para a súa incorporación e consolidación no Sistema Galego de Ciencia e Tecnoloxía.
-Incentivar o esforzo de consolidación do persoal docente-investigador cunha traxectoria investigadora destacada polas universidades do SUG, nos centros galegos dependentes do CSIC e noutros organismos de investigación, e demais centros de I+D de Galicia.
Ben que nos decretos de estrutura orgánica de diferentes consellerías se lles outorgase a estas a participación en diferentes aspectos sobre competencias no fomento da investigación sectorial, por mor da necesidade de coordinación, vertebración e transversalidade que ten a Dirección Xeral de Investigación, Desenvolvemento e Innovación, nace a Comisión Interdepartamental de Ciencia e Tecnoloxía de Galicia, Cicetga, creada na referida Lei 12/1993, do 6 de agosto, no seu artigo 11.1º e regulada polo Decreto 14/2006, do 26 de xaneiro.
No artigo 7º do Decreto 231/2006, do 23 de novembro, polo que se establece a estrutura orgánica da Consellería de Innovación e Industria, indícase que á Dirección Xeral de Investigación, Desenvolvemento e Innovación lle corresponde a ordenación, planificación, coordinación, execución e seguimento das competencias en materia de fomento da investigación que ten atribuídas a Comunidade Autónoma de Galicia en virtude do establecido no artigo 27.19º do Estatuto de autonomía de Galicia, na Lei estatal 13/1986, do 14 de abril, de fomento e coordinación xeral da investigación científica e técnica, e na Lei galega 12/1993, do 6 de agosto, de fomento da investigación e do desenvolvemento tecnolóxico de Galicia; así como a elaboración, xestión, coordinación e control do Plan Galego de Investigación, Desenvolvemento e Innovación Tecnolóxica de Galicia.
Polo que antecede, esta consellería
DISPÓN:
Artigo 1.-Obxecto.
1. Esta orde establece as bases que regularán as convocatorias de axudas da Dirección Xeral de Investigación, Desenvolvemento e Innovación da Consellería de Innovación e Industria aos centros de I+D+i do Sistema Galego de Ciencia e Tecnoloxía, correspondentes ao Programa Manuel Colmeiro, co obxecto de incentivar:
a) A incorporación e consolidación do persoal docente-investigador cunha traxectoria investigadora destacada e alto potencial investigador nos centros do Sistema Galego de Ciencia e Tecnoloxía.
b) O esforzo de consolidación do persoal docente-investigador cunha traxectoria investigadora destacada polos centros do Sistema Galego de Ciencia e Tecnoloxía.
2. Para a consecución dos obxectivos do Programa Manuel Colmeiro instrumentaranse dúas liñas de actuación e o seu correspondente financiamento con cargo aos orzamentos da Dirección Xeral de Investigación, Desenvolvemento e Innovación da Consellería de Innovación e Industria, de acordo coas dispoñibilidades orzamentarias.
Artigo 2º.-Liñas de actuación do Programa Manuel Colmeiro.
Os fondos do Programa Manuel Colmeiro destinaranse ao cumprimento dos seus obxectivos a través de dúas liñas de actuación complementarias:
a) Liña de incorporación e consolidación do persoal docente-investigador: destinada a incentivar a ocupación de postos de traballo de carácter permanente por funcionarios e/ou contratados laborais cunha traxectoria investigadora destacada e alto potencial investigador nos centros do Sistema Galego de Ciencia e Tecnoloxía. Para o desenvolvemento desta liña de actuación concederanse axudas polos postos que fosen ocupados, nos anos correspondentes, de acordo coas características e requisitos que se determinen.
b) Liña de incentivación do esforzo de consolidación: destinada a incentivar o esforzo de consolidación do persoal docente-investigador cunha traxectoria investigadora destacada e alto potencial investigador levado a cabo polos centros do Sistema Galego de Ciencia e Tecnoloxía.
Artigo 3º.-Beneficiarios.
1. Poderán ser beneficiarios das axudas que se concederán ao abeiro do Programa Manuel Colmeiro os centros de I+D, sen ánimo de lucro e con sede en Galicia, que reúnan as condicións exixidas no artigo 10 da Lei 9/2007, do 13 de xuño, de subvencións de Galicia, que a seguir se indican:
-As universidades públicas do sistema universitario de Galicia.
-Os centros do CSIC.
-Os organismos públicos de investigación recoñecidos como tales pola Lei 13/1986, do 14 de abril, de fomento e coordinación xeral da investigación científica e técnica.
-Os centros de I+D con personalidade xurídica propia vencellados ou dependentes da Administración xeral do Estado.
-Os centros de I+D con personalidade xurídica propia vencellados ou dependentes da Administración da Comunidade Autónoma de Galicia ou das entidades locais galegas.
-As entidades privadas sen ánimo de lucro con capacidade e actividade demostrada en I+D.
-Os centros tecnolóxicos en xeral.
-Os centros recoñecidos segundo o Real decreto 2609/1996, do 20 de decembro, polo que se regulan os centros de innovación e tecnoloxía.
2. A Consellería de Innovación e Industria, a través da Dirección Xeral de Investigación, Desenvolvemento e Innovación, establecerá anualmente e mediante convocatoria pública o número e contía das axudas que se vaian conceder en cada unha das liñas de actuación, así como os requisitos específicos.
Artigo 4º.-Requisitos dos postos de traballo elixibles.
1. Os postos de traballo que obteñan financiamento na liña de incorporación estable do Programa Manuel Colmeiro deberán ter sido ocupados de forma permanente, ao longo do ano anterior ao da correspondente convocatoria, por investigadores ou profesores-investigadores que reúnan os seguintes requisitos:
a) Estar en posesión do grao de doutor cunha antigüidade mínima de seis anos desde a data da súa obtención á data de sinatura do seu contrato permanente.
-Enténdese que a data de obtención do grao de doutor é a da lectura e aprobación da tese de doutoramento.
-No caso daqueles investigadores que estean en posesión de máis dun doutoramento, este requisito referirase ao primeiro dos doutoramentos obtido.
b) Ter unha experiencia posdoutoramento, non inferior a 24 meses, en universidades ou centros de I+D de fóra de Galicia, distintos a aquel en que estean prestando os seus servizos; ou ter cursado de maneira íntegra e obtido o título de doutor nalgunha universidade estranxeira.
c) Cumprir os requisitos de calidade da produción e actividade científico-tecnolóxica que impliquen unha traxectoria investigadora destacada para os efectos do Programa Manuel Colmeiro.
Artigo 5º.-Contía das axudas e pagamento.
1. Cada un dos postos de traballo que acaden o certificado de cumprimento dos requisitos de calidade de produción e actividade científico-tecnolóxica e resulten elixidos pola comisión de valoración, serán financiados pola Dirección Xeral de Investigación, Desenvolvemento e Innovación cunha cantidade mínima non inferior á retribución total dun profesor/a titular de universidade ou categoría equivalente nos organismos públicos de investigación, que para o ano 2008 será de 43.350 euros/ano.
2. En cumprimento dos obxectivos do Programa Manuel Colmeiro, a Dirección Xeral de Investigación, Desenvolvemento e Innovación destinará unha parte das axudas do Programa Manuel Colmeiro á incentivación do esforzo de consolidación do persoal docente-investigador cunha traxectoria investigadora destacada polos centros do Sistema Galego de Ciencia e Tecnoloxía.
3. O pagamento das axudas farase efectivo segundo o que se indique na orde de convocatoria e/ou resolución correspondente.
Artigo 6º.-Presentación de solicitudes.
1. Para poder ser beneficiario das axudas deberá presentarse unha solicitude axustada ao modelo normalizado correspondente, que estará á disposición dos interesados e interesadas, de forma íntegra, na epígrafe de Axudas do enderezo
http://www.conselleriaiei.org/
, e do cal a portada se publicará no anexo I da correspondente orde de convocatoria. Ademais, os beneficiarios das axudas convocadas nesta orde deberán reunir as condicións exixidas no artigo 10 da Lei 9/2007, do 13 de xuño, de subvencións de Galicia.
2. As solicitudes serán presentadas polos representantes legais dos centros de I+D indicados no artigo 2º desta orde.
3. Os formularios ou modelos normalizados de solicitude, debidamente cubertos e asinados polos interesados/as, presentaranse acompañados, ademais daqueloutra que se indique especificamente na convocatoria correspondente, da seguinte documentación:
a) Datos básicos dos postos propostos:
-Nome, apelidos e NIF ou documento equivalente do investigador que o ocupa de forma permanente.
-Área de coñecemento.
b) Certificación de que os investigadores están incluídos na relación de postos ou cadro de persoal do centro.
c) Certificado en que se faga constar a data de toma de posesión na praza polos investigadores propostos e as súas correspondentes retribucións.
d) Copia cotexada dos contratos de traballo, en que debe figurar constancia expresa de que este é permanente.
e) De ser o caso, orixinal ou copia cotexada da certificación do cumprimento dos criterios de calidade da produción e actividade científico-tecnolóxica que impliquen unha traxectoria destacada emitida pola Axencia Nacional de Avaliación e Prospectiva (ANAP) ou, para o caso dos investigadores do Programa Isidro Parga Pondal, pola Dirección Xeral de Investigación, Desenvolvemento e Innovación da Consellería de Innovación e Industria. No seu defecto deberá achegarse:
1) Escrito de autorización dos/as investigadores/as que ocupen os postos para os cales solicita a axuda.
2) Curriculum vitae de cada un/unha dos investigadores/as que ocupen os postos elixibles, cuberto nalgún dos modelos normalizados que figuran na páxina web da Dirección Xeral de Investigación, Desenvolvemento e Innovación e da Consellería de Innovación e Industria, no enderezo
http://www.conselleriaiei.org/. Unha vez cuberto
, deberá enviarse á Dirección Xeral de Investigación, Desenvolvemento e Innovación:
-Unha copia impresa do curriculum, debidamente asinada polo/a interesado/a.
-Unha copia deste en CD, coincidente coa copia impresa e asinada.
-Documentos xustificativos (orixinal ou copia cotexada) dos méritos alegados no curriculum e exemplares das publicacións ou documentos científico-técnicos, contribucións a congresos, etc., alegados no curriculum.
f) As seguintes declaracións responsables do representante legal do centro solicitante:
-Declaración responsable de non estar incurso en ningunha das prohibicións para a obtención de subvencións recollidas no artigo 10 da Lei 9/2007, do 13 de xuño, de subvencións de Galicia.
-Declaración responsable de estar ao día no cumprimento das obrigas tributarias e fronte á Seguridade Social e de non ter pendente de pagamento ningunha outra débeda coa Administración pública da comunidade autónoma, agás que o centro estea exento de achegar os xustificantes do cumprimento destas obrigas, en aplicación do establecido no artigo 45 da Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008.
-Declaración das axudas solicitadas ou concedidas para o mesmo fin polas distintas administracións públicas competentes ou polos seus organismos ou sociedades.
-Declaración opcional do compromiso de utilizar a lingua galega en todas as relacións que, como consecuencia deste procedemento, manteña coa Administración autonómica, de acordo co establecido no artigo 6.3º da Lei 3/1983, do 15 de xuño, de normalización lingüística.
4. As solicitudes poderanse acompañar de informes valorativos académicos de recoñecido prestixio nacional ou internacional, relativos á actividade dos investigadores ou investigadoras. Estes informes, cun máximo de tres, deberán ser confidenciais e terán que estar datados e asinados, admitíndose unicamente aqueles que se acheguen coa solicitude, en sobre pechado.
Artigo 7º.-Lugar e prazo de presentación das solicitudes.
1. As solicitudes, dirixidas ao director xeral de Investigación, Desenvolvemento e Innovación, presentaranse no Rexistro Xeral da Dirección Xeral de Investigación, Desenvolvemento e Innovación ou por calquera das formas previstas no artigo 38.4º da Lei 30/1992, de 26 de novembro, de réxime xurídico das administracións públicas e do procedemento administrativo común, modificada por la Lei 4/1999, do 13 de xaneiro.
2. O prazo de presentación de solicitudes será o establecido na correspondente orde de convocatoria.
Artigo 8º.-Información aos/ás interesados/as.
1. Sobre este procedemento administrativo, poderase obter información adicional na Dirección Xeral de Investigación, Desenvolvemento e Innovación, presencialmente ou a través dos seguintes medios:
a) Na epígrafe de Axudas e na oficina virtual da páxina web oficial da consellería:
http://www.conselleriaiei.org/
b) Nos seguintes teléfonos da Dirección Xeral de Investigación, Desenvolvemento e Innovación: 981 54 10 76 e 981 54 39 91.
c) No enderezo electrónico: info.rhs@xunta.es
2. Tamén, para cuestións xerais sobre este ou outro procedemento, poderá facerse uso do teléfono de información xeral da Consellería de Innovación e Industria, que é o 981 54 43 41.
Artigo 9º.-Consentimentos e autorizacións.
1. A presentación da solicitude implica o coñecemento e a aceptación destas bases reguladoras, así como daquelas específicas que se establezan na convocatoria correspondente.
2. Segundo o artigo 20.3º da Lei 9/2007, do 13 de xuño, de subvencións de Galicia, a presentación da solicitude de concesión das axudas e subvencións polo/a interesado/a comportará a autorización ao órgano xestor para solicitar as certificacións que deba emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia.
Non obstante, o solicitante poderá denegar expresamente o consentimento deberá presentar entón a certificación nos termos previstos regulamentariamente.
3. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos, todo isto consonte o establecido na Lei orgánica 15/1999, do 13 de decembro, de protección de datos de carácter persoal, e na Lei orgánica 1/1982, do 5 de maio, pola que se regula a protección civil do dereito á honra, á intimidade persoal e familiar e á propia imaxe.
4. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, esta consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas excepcións previstas nas leis.
Artigo 10º.-Órganos competentes.
A Dirección Xeral de Investigación, Desenvolvemento e Innovación será o órgano competente para a instrución do procedemento de concesión das axudas establecidas nas convocatorias correspondentes ao Programa Manuel Colmeiro e correspóndelle ao conselleiro de Innovación e Industria ditar a resolución de concesión.
Artigo 11º.-Instrución do procedemento e tramitación.
1. Os servizos da Dirección Xeral de Investigación, Desenvolvemento e Innovación comprobarán que todas as solicitudes reúnen os requisitos establecidos nesta orde.
2. Se a solicitude non reúne algún dos requisitos exixidos nestas bases reguladoras requirirase ao interesado/a para que poida emendar os erros e a falta de documentos indicados, perante a Dirección Xeral de Investigación, Desenvolvemento e Innovación, achegando, de ser o caso, a documentación necesaria no prazo máximo e improrrogable de 10 días.
3. Transcorrido este prazo sen que se corrixan as causas de exclusión, darase por desistido/a da súa solicitude, logo de resolución que deberá ser ditada nos termos previstos nos artigos 71 e 42 da Lei 30/1992, do 26 de novembro, de réxime xurídico das administracións públicas e do procedemento administrativo común.
4. Sen prexuízo do disposto no punto anterior, poderá requirirse o solicitante que achegue cantos datos, documentos complementarios e aclaracións resulten necesarios para a tramitación e resolución do procedemento.
5. Unha vez revisadas as solicitudes e as emendas feitas, aqueles expedientes administrativos que reúnan todos os requisitos e a documentación necesaria serán remitidos á comisión de valoración, de acordo co establecido no artigo seguinte.
6. Os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria ou que esta non cumpra os requisitos establecidos, quedarán á disposición do órgano instrutor para que formule a proposta de resolución de inadmisión, na cal se indicarán as causas desta.
7. Non axustarse aos termos da convocatoria, así como a ocultación de datos, a súa alteración ou calquera outra manipulación da información, será causa da desestimación da solicitude, sen prexuízo do disposto nos artigos 50 e seguintes da Lei 9/2007, do 13 de xuño, de subvencións de Galicia.
Artigo 12º.-Avaliación e certificación.
1. A Dirección Xeral de Investigación, Desenvolvemento e Innovación someterá as solicitudes definitivamente admitidas a un dobre proceso de avaliación:
a) Avaliación do conxunto da traxectoria científico-tecnolóxica dos profesores-investigadores e investigadoras e determinarase se cumpren os requisitos de calidade científico-tecnolóxica.
b) Avaliación da actividade desenvolvida nos últimos catro anos, valorando neste caso só a actividade desenvolvida no posto de traballo e na institución en que estivo contratado neste período de tempo.
2. A avaliación das solicitudes admitidas definitivamente será levada a cabo (baixo os principios xerais de obxectividade, independencia e calidade das avaliacións), por comisións de avaliación, constituídas por expertos da/s área/s de coñecemento correspondente/s, pertencentes a universidades e centros de investigación de fóra de Galicia. Os seus membros serán nomeados polo director xeral de Investigación, Desenvolvemento e Innovación.
3. A Dirección Xeral de Investigación, Desenvolvemento e Innovación da Consellería de Innovación e Industria, organizará os procesos de avaliación por comisións de avaliación agrupadas, polo menos, en cinco grandes ámbitos:
a) Ciencias exactas e experimentais, que comprende matemáticas, física, química, ciencias do espazo, ciencias da terra, gandaría e pesca, ciencias da natureza e outros ámbitos afíns.
b) Ciencias da vida, que comprende bioloxía celular e molecular, ciencias médicas, farmacoloxía, fisioloxía, ciencia e tecnoloxía dos alimentos e outros ámbitos afíns.
c) Enxeñería e arquitectura, que comprende as enxeñarías, ciencia e tecnoloxía de materiais, tecnoloxía química, ciencias da computación e informática, tecnoloxía eléctrica e electrónica, arquitectura e outros ámbitos afíns.
d) Ciencias sociais, que comprende ciencias sociais, políticas, do comportamento e da educación, ciencias económicas e empresariais, dereito e outros ámbitos afíns.
e) Humanidades, que comprende filoloxía, lingüística, filosofía, historia e arte e outros ámbitos afíns.
4. No proceso de avaliación, as comisións de avaliación terán como referencia, ademais daqueles criterios específicos que a Dirección Xeral de Investigación, Desenvolvemento e Innovación poida establecer na corrrespondente convocatoria, os criterios de avaliación establecidos na Resolución do 20 de xullo de 2005, da Secretaría de Estado de Universidades e Investigación, pola que se establecen os criterios de avaliación no Programa de incentivación da incorporación e intensificación da actividade investigadora (BOE nº 204, do 26 de agosto), ou aqueles que se establezan de maneira análoga, se estes criterios deixasen de estar vixentes.
5. Acadarase unha avaliación positiva final, cando se cumpran os criterios mínimos fixados para cada unha das fases sinaladas no punto 1 deste artigo.
6. No caso de que a avaliación das dúas fases arriba indicadas sexa positiva, a Dirección Xeral de Investigación, Desenvolvemento e Innovación emitirá a correspondente certificación de cumprimento dos requisitos de calidade de produción e actividade científico-tecnolóxica que impliquen unha traxectoria investigadora destacada para os efectos do Programa Manuel Colmeiro e os postos de traballo ocupados por estes profesores-investigadores ou investigadoras poderán ser incluídos no dito programa de axudas.
7. Para os efectos do Programa Manuel Colmeiro consideraranse válidas, ademais daquelas certificacións do cumprimento dos requisitos de calidade de produción e actividade científico-tecnolóxica que impliquen unha traxectoria investigadora destacada emitidas pola Dirección Xeral de Investigación, Desenvolvemento e Innovación a partir do proceso de avaliación arriba indicado, as avaliacións e certificacións emitidas pola ANAP para os Programa I3 e Ramón y Cajal do Ministerio de Educación y Ciencia.
Artigo 13º.-Selección das solicitudes.
1. A selección das solicitudes que acaden o certificado de cumprimento dos requisitos de calidade de produción e actividade científico-tecnolóxica que impliquen unha traxectoria investigadora destacada para os efectos do Programa Manuel Colmeiro, correspóndelle a unha comisión de valoración nomeada para tal efecto, que será o órgano colexiado encargado de seleccionar as solicitudes que conten coa certificación do cumprimento dos requisitos establecidos no artigo 3º desta orde, así como de propoñer a concesión ou denegación das axudas. Consonte indica o artigo 14 da Lei 9/2007, do 13 de xuño, de subvencións de Galicia, a selección das solicitudes levarase a cabo mediante a aplicación de criterios obxectivos e ponderados.
2. En aplicación dos obxectivos xerais do Programa de Recursos Humanos do Plan Incite (2006-2010) no proceso de selección a comisión poderá darlle prioridade a aqueles postos de traballo elixibles ocupados por investigadores/as do Programa Isidro Parga Pondal e, en segundo lugar, do Programa Ramón y Cajal, fronte aos ocupados por outros investigadores ou investigadoras.
3. A comisión de selección estará composta polos seguintes membros:
Presidente: o director xeral de Investigación, Desenvolvemento e Innovación da Consellería de Innovación e Industria, ou persoa en quen delegue.
Vogais:
-A subdirectora xeral de Xestión do PIGIDIT da Dirección Xeral de Investigación, Desenvolvemento e Innovación.
-A subdirectora xeral de Innovación Empresarial da Dirección Xeral de Investigación, Desenvolvemento e Innovación.
-O xestor do Programa IMAN do Incite (2006-2010).
-O xestor do Programa de Recursos Humanos (RHS) do Incite (2006-2010).
Secretario: un funcionario da Dirección Xeral de I+D+i, que actuará con voz pero sen voto.
4. A selección das solicitudes levarase a cabo en réxime de concorrencia competitiva, para iso, só se considerará a documentación achegada na solicitude, polo que se prescindirá do trámite de audiencia de conformidade co disposto no artigo 84.4º da Lei 30/1992, do 26 de novembro, de réxime xurídico das administracións públicas e do procedemento administrativo común, e no artigo 21.3º da Lei 9/2007, do 13 de xuño, de subvencións de Galicia.
5. A comisión levantará acta das súas deliberacións e elevará a súa proposta de resolución ao conselleiro de Innovación e Industria a través do director xeral de Investigación, Desenvolvemento e Innovación.
6. A proposta da comisión de selección fundamentarase no maior esforzo realizado polos centros na creación de postos de carácter permanente, de forma que as prazas se repartirán proporcionalmente entre os centros solicitantes, tendo en conta o número de postos de traballo de carácter permanente solicitados na correspondente convocatoria por cada un dos centros solicitantes e que posúan o certificado de cumprimento dos requisitos establecidos para o Programa Manuel Colmeiro.
Artigo 14º.-Resolución e notificación.
1. A comisión de valoración formulará a proposta de resolución, que se elevará, a través do órgano instrutor, ao conselleiro de Innovación e Industria, quen ten a competencia para resolver estas axudas, sen prexuízo da súa posible delegación noutros órganos da Consellería de Innovación e Industria. Esta resolución publicarase no Diario Oficial de Galicia.
2. Esta resolución expresará, cando menos:
a) As entidades beneficiarias da axuda e os candidatos seleccionados ou as persoas físicas beneficiarias, segundo corresponda.
b) O importe global da axuda para cada entidade ou persoa física beneficiaria, segundo corresponda.
c) A relación de posibles suplentes, a cal estará vixente un prazo máximo de nove meses despois da súa publicación.
d) A desestimación expresa do resto das solicitudes.
3. En ningún caso o importe da axuda ou subvención poderá superar o custo da actividade que desenvolverá o beneficiario, ou, de ser o caso, a porcentaxe máxima do investimento subvencionable legalmente establecida.
4. O prazo máximo, para resolver as solicitudes presentadas ao abeiro da correspondente convocatoria de axudas do Programa Manuel Colmeiro será de 6 meses, que se contarán desde a apertura do prazo anual de presentación de solicitudes ata a publicación da correspondente resolución no Diario Oficial de Galicia.
a) O dito prazo para a resolución de concesión poderá ser interrompido, de acordo co disposto no artigo 42.5º c) da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, durante o período que dure o proceso de avaliación levado a cabo polas correspondentes comisións de avaliación, que non poderá exceder de tres meses.
b) De non mediar resolución expresa no dito prazo, os solicitantes poderán entender desestimadas as súas solicitudes por silencio administrativo.
5. De conformidade co establecido no artigo 59.6º b) da Lei 30/1992, do 26 de novembro, de réxime xurídico das administracións públicas e do procedemento administrativo común, a notificación individual de concesión ou denegación da axuda substituirase pola publicación íntegra da resolución no Diario Oficial de Galicia, conforme o establecido no artigo 14.3º desta orde.
Tamén en cumprimento do disposto no citado artigo 59.6º b) da Lei 30/1992, do 26 de novembro, a orde de convocatoria sinalará o taboleiro de anuncios da Dirección Xeral de I+D+i e a páxina web da Consellería de Innovación e Industria
http://www.conselleriaiei.org/
, na epígrafe de Axudas como lugares onde se efectuarán as publicacións dos actos do procedemento.
Artigo 15º.-Réxime de recursos.
A resolución ditada ao abeiro da correspondente orde de convocatoria poñerá fin á vía administrativa e contra ela, sen prexuízo de que os interesados poidan exercer calquera outro que consideren procedente, poderán interpoñerse os seguintes recursos:
1. Recurso potestativo de reposición ante o conselleiro de Innovación e Industria, no prazo dun mes contado a partir do día seguinte ao da publicación no Diario Oficial de Galicia da resolución. No caso de que a resolución se entenda desestimada por silencio administrativo, o prazo será de tres meses, contados a partir do día seguinte ao que se produza o acto presunto.
2. Recurso contencioso-administrativo ante a Sala do Contencioso Administrativo do Tribunal Superior de Xustiza de Galicia no prazo de dous meses, contados a partir do día seguinte ao da publicación no Diario Oficial de Galicia da resolución. No caso de que a resolución se entenda desestimada por silencio administrativo, o prazo será de seis meses contados a partir do día seguinte a que se produza o acto presunto.
Artigo 16º.-Modificación da resolución.
1. Toda alteración das condicións tidas en conta para a concesión da axuda ou subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. Poderase acordar a modificación da resolución da concesión por instancia do interesado ou interesada, sempre que este/a presente solicitude de modificación con anterioridade á data de finalización do prazo de xustificación e se cumpran os seguintes requisitos:
a) Que a actividade, conduta ou modificación do proxecto estea comprendida dentro da finalidade das bases reguladoras.
b) Que se acredite a inexistencia de prexuízo a terceiros.
c) Que os novos elementos ou circunstancias que motiven a modificación, de teren concorrido na concesión inicial, non supuxesen a denegación da subvención.
3. O acto polo que se acorde ou se denegue a modificación da resolución será ditado polo conselleiro de Innovación e Industria, logo da instrución do correspondente expediente en que se lle dará audiencia ao interesado ou interesada.
Artigo 17º.-Compatibilidade.
As axudas concedidas serán compatibles con outras axudas ou subvencións destinadas ao fomento e á calidade da investigación, de acordo co establecido na normativa aplicable. Esta compatibilidade estará condicionada a que o importe das axudas concedidas, illadamente ou en concordancia con outras, non supere o custo da actividade subvencionada.
Artigo 18º.-Obrigas dos beneficiarios.
Sen prexuízo das demais obrigas que resulten dos artigos 11 e 12 da Lei 9/2007, do 13 de xuño, de subvencións de Galicia, os beneficiarios das axudas concedidas ao abeiro do disposto nesta orde quedan obrigados a:
a) Proceder ao reintegro, total ou parcial, da axuda ou subvención percibida no suposto de incumprimento das condicións establecidas para a súa concesión.
b) Facilitar toda información que lles sexa requirida pola Dirección Xeral de Investigación, Desenvolvemento e Innovación así como pola Intervención Xeral da Comunidade Autónoma, o Consello de Contas e o Tribunal de Contas, no exercicio das súas funcións de fiscalización e control.
c) Comunicarlle á Dirección Xeral de Investigación, Desenvolvemento e Innovación calquera axuda, o seu importe e a súa duración, concedida para a execución dun mesmo investimento, no momento en que sexan beneficiarios.
Artigo 19.-Reintegro.
Os beneficiarios das axudas concedidas ao abeiro desta orde, deberán proceder ao reintegro total ou parcial da subvención ou axuda pública percibida e dos xuros de mora correspondentes desde o momento do seu pagamento ata a data en que se acorde a procedencia do reintegro nos supostos previstos nos artigos 32 e seguintes da Lei 9/2007, do 13 de xuño, de subvencións de Galicia.
Artigo 20º.-Comprobación das axudas concedidas.
O órgano concedente poderá comprobar a axeitada xustificación da axuda, así como a realización da actividade e o cumprimento da finalidade que determinen a concesión e o aproveitamento da axuda.
Artigo 21º.-Remisión normativa.
Para todo o non previsto nestas bases estarase suxeito ao disposto na Lei 9/2007, do 13 de xuño, de subvencións de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, excepto no que se opoña ao establecido na referida lei, e no resto de normativa que resulte de aplicación.
Disposición adicional
As bases que rexen a concesión das axudas e todos cantos actos administrativos deriven da súa aplicación poderán ser impugnados polos interesados nos casos e na forma establecidos na Lei 30/1992, do 26 de novembro, de réxime xurídico das administracións públicas e do procedemento administrativo común.
Disposicións transitorias
Primeira.-Programa Ramón y Cajal e Programa Isidro Parga Pondal.
Para os efectos da acreditación do requisito establecido na alínea 1.b) do artigo 4º desta orde, os investigadores do Programa Ramón y Cajal das convocatorias dos anos 2001, 2002 e 2003, e os investigadores do Programa Isidro Parga Pondal das convocatorias dos anos 2003, 2004, 2005 e 2006, deberán ter realizado estadías de investigación en universidades ou centros de I+D+i distintos daqueles en que estean prestando os seus servizos, durante un mínimo de dezaoito meses, despois de ter acadado o título de licenciado ou equivalente; ou ter cursado e obtido o título de doutor nunha universidade estranxeira.
Segunda.-Programa Isidro Parga Pondal.
1. Programa Isidro Parga Pondal do ano 2003: para os efectos do Programa Manuel Colmeiro e coa finalidade de acadar o certificado de cumprimento dos requisitos de calidade de produción e actividade científico-tecnolóxica, os investigadores e investigadoras do Programa Isidro Parga Pondal do ano 2003 que na actualidade están desfrutando da segunda prórroga dos seus contratos, deberán someterse ao proceso de avaliación indicado no artigo 12º desta orde de bases reguladoras da convocatoria que para o ano 2008 estableza a Consellería de Innovación e Industria, e presentar directamente a correspondente solicitude, acompañada da documentación que especificamente se indique.
2. Programa Isidro Parga Pondal dos anos 2004, 2005 e 2006: o proceso de avaliación indicado no artigo 12º desta orde de bases reguladoras para os investigadores e investigadoras do Programa Isidro Parga Pondal das convocatorias dos anos 2004, 2005 e 2006, levarase a cabo ao finalizar a cuarta anualidade dos seus correspondentes contratos. A presentación da solicitude da segunda prórroga das axudas do Programa Isidro Parga Pondal, comportará a autorización automática para que a Dirección Xeral de Investigación, Desenvolvemento e Innovación poida presentar e someter o curriculum do solicitante da devandita prórroga ao dito proceso de avaliación.
3. Programa Isidro Parga Pondal dos anos 2007 e posteriores: para os efectos do Programa Manuel Colmeiro e coa finalidade de acadar o certificado de cumprimento dos requisitos de calidade de produción e actividade científico tecnolóxica, os investigadores e investigadoras do Programa Isidro Parga Pondal do ano 2007 e posteriores deberán someterse ao proceso de avaliación indicado no artigo 12º desta orde de bases reguladoras da convocatoria que a Consellería de Innovación e Industria estableza para o ano corrrespondente coa quinta anualidade dos seus contratos (segundo ano da prórroga). Para tal efecto deberán presentar directamente a correspondente solicitude, acompañada da documentación que especificamente se indique.
Disposicións derradeiras
Primeira.-Habilitación para o desenvolvemento.
Facúltase o director xeral de Investigación, Desenvolvemento e Innovación para ditar cantas disposicións sexan necesarias para o desenvolvemento e a aplicación desta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 21 de maio de 2008.
Fernando Xabier Blanco Álvarez
Conselleiro de Innovación e Industria